ΓΡΑΠΤΗ ΕΡΩΤΗΣΗ P-1529/98

υποβολή: Elly Plooij-van Gorsel (ELDR) προς την Επιτροπή

(11 Μαΐου 1998)

Θέμα: Προβλήματα ολλανδικών οικοδομικών επιχειρήσεων στις εργασίες τους, στη Γερμανία

Ο γερμανικός νόμος περί μετακινήσεως εργοληπτών (AEg) υποχρεώνει τους ολλανδούς επιχειρηματίες οι οποίοι αναλαμβάνουν εκτέλεση εργασιών στη Γερμανία με ολλανδούς εργαζομένους, να έχουν διαθέσιμες στο χώρο των οικοδομικών εργασιών στη Γερμανία τις μισθολογικές καταστάσεις των εν λόγω εργαζομένων. Παράλληλα, υποχρεώνεται επίσης ο εργοδότης, από 1ης Ιανουαρίου 1998, να βρίσκεται στη διάθεση των γερμανικών αρχών Επιθεωρήσεως στη Γερμανία, έχοντας (ταχυδρομική) διεύθυνση ή αντίκλητο. Σε περίπτωση που δεν τηρούνται τα ανωτέρω μπορούν να επιβληθούν υψηλά πρόστιμα.

1. Γνωρίζει η Επιτροπή ότι ολλανδικές επιχειρήσεις που απασχολούνται ή θέλουν να αναπτύξουν δραστηριότητες στη Γερμανία αντιμετωπίζουν, μετά την τροποποίηση του νόμου AEg, σοβαρές διοικητικής φύσεως δυσχέρειες οι οποίες επηρεάζουν τις εργασίες τους στη Γερμανία;

2. Μπορεί να ερευνήσει η Επιτροπή εάν οι ρυθμίσεις του νόμου AEg συνάδουν προς το δίκαιο της ΕΟΚ, και ιδιαιτέρως με τις ρυθμίσεις που αφορούν την ελεύθερη μετακίνηση των εργαζομένων και την ελευθερία στην παροχή υπηρεσιών;

3. Στην περίπτωση που ο νόμος AEg περιέχει αθέμιτες προστατευτικές ρυθμίσεις που παρακωλύουν την λειτουργία της εσωτερικής αγοράς, σε ποιές ενέργειες σκέπτεται να προβεί η Επιτροπή προκειμένου να δοθεί τέλος στις πρακτικές αυτές;

Απάντηση του κ. Monti εξ ονόματος της Επιτροπής

(3 Ιουλίου 1998)

Το Αξιότιμο Μέλος του Κοινοβουλίου έθεσε ζητήματα που άπτονται της ελευθερίας παροχής διασυνοριακών υπηρεσιών, μιας δηλαδή θεμελιώδους ελευθερίας που αναφέρεται στο άρθρο 59 της συνθήκης ΕΚ και στην οδηγία 96/71/ΕΚ του Κοινοβουλίου και του Συμβουλίου της 16ης Δεκεμβρίου 1996 σχετικά με την απόσπαση εργαζομένων στο πλαίσιο παροχής υπηρεσιών(1).

Στόχος της οδηγίας 96/71/ΕΚ είναι όπως κάθε επιχείρηση που παρέχει υπηρεσίες στο έδαφος άλλου κράτους μέλους και αποσπά στο εν λόγω κράτος προσωπικό για το σκοπό αυτό, τηρεί έναν "σκληρό πυρήνα" ελάχιστων υποχρεωτικών διατάξεων που ισχύουν στο κράτος μέλος υποδοχής.

Οι απαντήσεις της Επιτροπής στις τρεις ερωτήσεις του Αξιότιμου Μέλους του Κοινοβουλίου έχουν ως εξής:

1. Η Επιτροπή έλαβε πολυάριθμες καταγγελίες επιχειρήσεων διαφόρων κρατών μελών, καθώς και καταγγελίες επαγγελματικών οργανώσεων που εκπροσωπούν τις επιχειρήσεις αυτές, οι οποίες αφορούσαν το γερμανικό νόμο για την απόσπαση των εργαζομένων.

2. Τα γερμανικά μέτρα πρέπει να εξεταστούν υπό το φως των προαναφερθεισών διατάξεων του κοινοτικού δικαίου. Η Επιτροπή θεωρεί ότι τα μέτρα ελέγχου της τήρησης των ελάχιστων όρων εργασίας και απασχόλησης δεν πρέπει να είναι δυσανάλογα σε σχέση με τον επιδιωκόμενο στόχο. Η ελεύθερη κυκλοφορία των εργαζομένων δεν επηρεάζεται από τη γερμανική νομοθεσία, η οποία προβλέπει μόνο υποχρεώσεις για τις επιχειρήσεις και όχι για τους μισθωτούς εργαζόμενους.

3. Το γερμανικό εργατικό δικαστήριο του Wiesbaden διεβίβασε πρόσφατα προδικαστικά ερωτήματα στο Δικαστήριο σχετικά με το γερμανικό νόμο για την απόσπαση των εργαζομένων. Δεδομένου ότι, αφενός, φαίνεται ότι οι γερμανικές αρχές δεν έχουν την πρόθεση να αναστείλουν την εφαρμογή του καθεστώτος τους λόγω των προδικαστικών αυτών υποθέσεων, και, αφετέρου, ότι πολυάριθμες ξένες επιχειρήσεις υπέβαλαν καταγγελία στην Επιτροπή, η τελευταία εξετάζει το ενδεχόμενο να κινήσει τη διαδικασία παράβασης κατά της Γερμανίας. Θα ενημερώσει το Αξιότιμο Μέλος του Κοινοβουλίου για τη συνέχεια που θα δώσει στην υπόθεση αυτή.

(1) ΕΕ L 18 της 21.1.1997.